Uusi Suomi haastattelee vaalisarjassaan pienpuolueiden puheenjohtajia. Kaikki pienpuoluehaastattelut tulevat löytymään tämän linkin takaa. Aiemmin on haastateltu eduskuntapuolueiden puheenjohtajia. Löydät kaikki julkaistut haastattelut tämän linkin takaa. Eduskuntavaalien varsinainen vaalipäivä on 19.4.2015.

Yksilönvapautta korostavan piraattipuolueen puheenjohtaja Tapani Karvinen haluaisi poistaa huumausaineiden käyttörikoksen kokonaan rikoslaista.

–Mietojen huumausaineiden käyttörikos voitaisiin poistaa eli voitaisiin suhtautua siihen enemmän terveydenhoidollisena ongelmana kuin rikosoikeudellisena ongelmana, Karvinen sanoo Uudelle Suomelle.

Tämä ajatus saa hänen mukaansa kannatusta vihreistä ja vasemmistoliitosta. Myös RKP:stä ja kokoomuksesta löytyy tahoja, jotka voisivat olla valmiita pehmentämään lainsäädäntöä, hän kertoo.

Karvinen arvioi, että huumausaineiden käyttörikoksen poistaminen rikoslaista voisi säästää valtiolle kymmeniä miljoonia euroja.

– Tarkoittaen sitä, että ei välttämättä vähennetä poliisin töitä, vaan laitetaan poliisit oikeisiin töihin eli ratkaisemaan talousrikoksia, väkivaltarikoksia ja niin poispäin, Karvinen sanoo.

Jos mennään esimerkiksi kannabiksen osalta sallivampaan suuntaan lainsäädännössä, niin eivätkö ihmiset ala herkemmin käyttää sitä?

–No mutta onko se ongelma? Tieteelliset faktat puhuvat, että kannabis on terveellisempi kuin alkoholi. Täytyy muistaa potilaiden oikeudet, esimerkiksi kipupotilaat voisivat hyötyä kannabisreseptistä, mutta Suomessa on vain neljä lääkäriä, jotka aktiivisesti kirjoittavat reseptejä, Karvinen vastaa.

Karvisen mielestä ei olisi ongelmallista, vaikka muutkin kuin kipupotilaat käyttäisivät kannabista.

–Meillä on aikaa jokainen vuorokausi vain 24 tuntia. Kukaan meistä ei halua olla 24 tuntia vuorokaudessa päihtyneenä, mutta jos haluaa olla päihtyneenä, sitten on oikeus valita, että millä tavalla on päihtyneenä, kunhan ei aiheuta vahinkoa muille ihmisille, hän toteaa.

Sama linjaus koskee Karvisen mukaan myös muita huumausaineita, kuten heroiinia.

–Jos kyse on henkilökohtaisesta käytöstä, Karvinen sanoo.

Hän uskoo, että vahvojen huumausaineiden ja muuntohuumeiden kysyntä vähenisi, jos saatavilla olisi miedompi vaihtoehto.

Kannabiksen on todettu aiheuttavan haittaa ihmisten terveydelle. Kouvolan A-klinikan sosiaaliterapeutin Päivi Keson mukaan kannabis on erityisen petollinen aine, koska vaikutukset ovat aluksi positiivisia ja nuoret eivät pidä ainetta vaarallisena. Hänen mukaansa Suomessakin on nuoria sairastunut skitsofreniaan, psykoosiin ja mielenterveysongelmiin kannabiksen takia.

Piraattipuolue haluaisi myös laskea Suomen alkoholiveroa. Karvinen perustelee tätä suomalaisten kasvaneella Viroon suuntautuvalla alkoholin ostolla ja Suomen ravintolayrittäjien tukemisella.

Eivätkö alkoholin haitat huolestuta?

–Pitää vastuuta siirtää ihmisille. Anniskeluaikojen vapauttaminen lisäisi ihmisten omaa vastuuta eli ei oltaisiin valomerkkiin asti, vaan tulee fiilis, että vaikka paikka ei menekään kiinni pitäisikö minun lähteä kotiin. Siirretään enemmän vastuuta kansalaiselle ja pois holhousyhteiskunnasta, Karvinen sanoo.

Piraattipuolueen tärkeimpiä teemoja ovat sananvapaus ja verkkoneutraliteetti.

Piraattipuolue kannattaa jokaisen oikeutta esiintyä internetissä nimettömänä, nimimerkillä tai omalla nimellään suojatakseen yksityisyyttään ja ilmaisunvapauttaan. Videopelien ja elokuvien ikärajojen pitäisi olla piraattipuolueen puolueohjelman mukaan täysin vapaaehtoista.

Puolueella on mielenkiintoinen linjaus liittyen sukupuoleen. Piraattipuolueen puolueohjelman mukaan ”valtion ei tarvitse tietää yksilön sukupuolta tai seksuaalisuutta eikä näitä tule merkitä mihinkään rekisteriin ellei kansalainen itse pyydä”.

Karvisen mukaan erityisesti seksuaalivähemmistöihin kuuluvat toivovat, että heidän sukupuoltaan ei tarvitsisi valtion rekistereissä tai muuallakaan korostaa.

–Se on selvää, että terveydenhuoltolaitos kirjaa sukupuolen ylös ja sille on ihan hyvät perustelut. En kuitenkaan näe syytä sille, että valtion pitäisi erikseen pitää henkilörekisterissään sukupuolta. Tällä hetkellä se näkyy sosiaaliturvatunnuksessa viimeisessä kirjaimessa. Jotkut ihmiset kokevat tämän tarpeettomana huomion kiinnittämisenä heidän sukupuoleensa, Karvinen kertoo.

Hänen mielestään ihmisten tarve olla kertomatta sukupuoltaan on tärkeämpi kuin valtion tarve tietää hänen sukupuolensa.

–Se voisi olla edistysaskel siihen suuntaan, että tasa-arvoa voitaisiin lisätä jos valtio näyttäisi esimerkkiä, että kohdellaan ihmisiä enemmän ihmisinä kuin miehinä ja naisina, Karvinen toteaa.

Karvinen uskoo, että piraattipuolueella olisi mahdollisuus saada kolme kansanedustajaa eduskuntaan näissä vaaleissa. Sitä seuraavissa vaaleissa puolueella voisi olla mahdollisuus 10 edustajaan.

–Näemme piraattipuolueen tulevaisuuden valoisana nuorien äänestäjien takia. Me varmasti profiloidumme parhaiten heidän arvomaailmaansa.